Aalborg Bibliotekerne samler skoleudstyr ind til ukrainske børn sammen med modtagetilbuddet 'Solsikken Kjellerupsgade'. I Aalborg Kommune modtager man kontinuerligt ukrainske flygtninge og heriblandt mange børn i skolealderen, som nu skal til at have en ny og anderledes hverdag til at fungere i et helt nyt land. For at hjælpe dem godt i gang, opfordrer Aalborg Bibliotekerne til at kigge i gemmerne derhjemme efter skoleudstyr. - Måske har du en lækker skoletaske eller et penalhus liggende, som kan gøre skoledagen nemmere for et ukrainsk barn? Det kan også være, at du har en ekstra pakke blyanter, viskelæder, linealer eller andet, som et dansk skolebarn tager for givet at have med i skoletasken, spørger biblioteket. Stor opgave Alle tingene bliver i samarbejde med børnenes lærere i modtagetilbuddet givet videre til de ukrainske børn, inden de skal starte i danske skoler. Aalborg Bibliotekerne og Solsikken i Kjellerupsgade, som er modtagetilbud for ukrainske flygtninge, arbejder allerede tæt sammen. - Vi låner bøger om de emner, undervisningen fokuserer på. Flere af børnene har allerede været med ovre på biblioteket for at lære lokalerne at kende, fortæller skoleleder på Solsikken Kjellerupsgade, Martin Theis Eriksen. Måske landets første biblioteksskole Hos Aalborg Bibliotekerne ser de frem til at tage mod de ukrainske børn med dét, som de selv betegner som "måske landets første biblioteksskole". Områdeleder Maria Sjøblom understreger, at de danske folkebiblioteker skal bidrage med integrationen af nye medborgere. - Vi er altid klar til at spille biblioteket ind i forhold til de kommunale opgaver. Vi byder ind med sproglege, adgang til information og litteratur og så bliver vi forhåbentlig et trygt holdepunkt, hvor børnene bliver mødt med smil og åbne arme uden forpligtelser. Indsamlingen af skolesager foregår på Hovedbibliotekerne og på bibliotekerne i Nibe, Storvorde, Hals, Svenstrup og Vodskov fra tirsdag den 19. april 2022.
Hvis man har gamle skolesager stående derhjemme, kan de gøre nytte for ukrainske flygtningebørn.